Man kritiek ná tref-en-trapArgieffoto ŉ Man, vermoedelik in sy 30’s, is in ŉ kritieke toestand na die hospitaal gehaas ná ŉ tref-en-trap-voorval op Jim Fouchelaan in Meyerton in Gauteng. Russel Meiring, ER24-woordvoerder, sê die man is deur ŉ verbyganger langs die pad opgemerk. Die verbyganger het daarna die ambulans na die toneel ontbied. “Die man het erge beserings aan sy rug opgedoen wat hom in ŉ kritieke toestand gelaat het,” sê Meiring. “Hy is met lewensondersteunende middels behandel in ŉ poging om hom weer in ŉ stabiele toestand te kry en is daarna na die hospitaal gehaas.” Die man is tans in die Sebokeng- provinsiale hospitaal. Hy is steeds in ŉ kritieke toestand. Meiring sê plaaslike owerhede was op die toneel en het ŉ ondersoek van stapel gestuur.